CELEX: 62017TN0808
Language: hr
Date: 2017-12-11 00:00:00
Title: Predmet T-808/17: Tužba podnesena 11. prosinca 2017. – Pethke protiv EUIPO-a

5.2.2018   
            
            
               HR
            
            
               Službeni list Europske unije
            
            
               C 42/44
            
         Tužba podnesena 11. prosinca 2017. – Pethke protiv EUIPO-a
   (Predmet T-808/17)
   (2018/C 042/62)
   Jezik postupka: njemački
   
      Stranke
   
   
      Tužitelj: Ralph Pethke (Alicante, Španjolska) (zastupnik: H. Tettenborn, odvjetnik)
   
      Tuženik: Ured Europske unije za intelektualno vlasništvo (EUIPO)
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi izvješće o ocjeni koje se na njega odnosi za 2016. godinu, u inačici koja je tužitelju dostavljena 10. travnja 2017.,
            
         
               —
            
            
               ako je potrebno, poništi odluku upravnog vijeća EUIPO-a o žalbi koju je tužitelj podnio 18. listopada 2017. sukladno članku 90. stavku 2. Pravilnika o osoblju za dužnosnike Europske unije, i
            
         
               —
            
            
               naloži EUIPO-u snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe šest tužbenih razloga.
   Prvi tužbeni razlog: pogreška u ocjeni tužitelju izravno nadređenog dužnosnika
   
               —
            
            
               Tužitelj tvrdi da njemu izravno nadređeni dužnosnik nije proveo nikakvu osobnu ocjenu ili osobno vrednovanje priloga izvršenog direktora izvješću koje se odnosi na tužiteljev učinak u razdoblju od 1. siječnja 2016. do 17. listopada 2016. te da je time povrijedio Odluku Komisije br. C(2013) 8985 final od 16. prosinca 2013. o općim odredbama za provedbu članka 43. i članka 44. stavka 1. Pravilnika te upute za rad EUIPO-a.
            
         Drugi i treći tužbeni razlog: nenadležnost i nedostatak neovisnosti tijela koje odlučuje o žalbi
   
               —
            
            
               Izvršni direktor nije mogao biti neovisno žalbeno tijelo u godišnjem postupku ocjenjivanja tužitelja, s obzirom na to da je na odlučujući način doprinio sastavljanju predmetnog godišnjeg izvješća. Upute za rad EUIPO-a kada se radi o ocjenjivanju koje provodi izvršni direktor predviđaju da u takvim slučajevima o žalbama odlučuje povjerenstvo za žalbe.
            
         Četvrti tužbeni razlog: samovoljni prekid dijaloga u žalbenom postupku
   
               —
            
            
               Redovni dijalog u žalbenom postupku se nije odvio, osobito zbog toga što je izvršni direktor samovoljno prekinuo razgovore, što predstavlja povredu pravila žalbenog postupka, odnosno Komisijine odluke i s tim u vezi izdanih uputa za rad EUIPO-a. Izostala je učinkovita upravna predsudska zaštita.
            
         Peti tužbeni razlog: nedostaci u obrazloženju izvješća o ocjeni
   
               —
            
            
               Prilog izvršnog direktora i time izvješće o ocjeni za 2016. sami sadrže značajne nedostatke u obrazloženju, što djelomično onemogućuje tužiteljevu analizu. Ocjena tužiteljevog učinka koju je proveo izvršni direktor nema činjeničnu osnovu. Ta ocjena općenito nije vjerodostojna. Izvršni direktor je u svom prilogu znatno lošije ocijenio učinak tužitelja u njegovoj funkciji voditelja u odjelu za osnovne djelatnosti od skoro svih prethodnih učinaka tužitelja. Obrazloženje te ocjene ne odgovara višem standardu obrazloženja koji se posljedično zahtijeva.
            
         Šesti tužbeni razlog: očita pogreška u ocjeni
   
               —
            
            
               Godišnje izvješće za 2016. s prilogom izvršnog direktora zahvaćeno je očitom pogreškom u ocjeni, jer se temelji na nepotpunim i proizvoljnim podacima o učinku. Ocjena činjenica nije vjerodostojna.
            
         
               —
            
            
               Godišnje izvješće samo po sebi ne sadrži analizu brojčanih podataka o tužiteljevom učinku za sporno razdoblje obuhvaćeno izvješćem, zato što tužitelju hijerarhijski nadređeni dužnosnik u svojem godišnjem izvješću nije izričito analizirao brojčane podatke o tužiteljevom učinku.
            
         
               —
            
            
               Prilog izvršnog direktora godišnjem izvješću i, nužno posljedično, također i godišnje izvješće sadrže neistinitosti i temelje se na nepotpunim i jednostrano negativnim podacima o učinku. Izvršni direktor poziva se na proizvoljne i irelevantne osnove za ocjenu te se uglavnom ne poziva na ključne pokazatelje prethodno definirane u ciljevima. Prilog izvršnog direktora iskrivljava činjenice na način da se u cijelosti udaljava od tužiteljevog učinka. Nije u skladu sa zakonom davanje negativne ocjene na kraju godine, a da tužitelju nije uopće bila dana prilika da reagira na moguće nedostatke u svojem učinku.